text: [{"text_idx": "#000004", "text": "Prezdaantiin naannoo Somaalee Abidi Muhammad Umar naannichi biyyattii irraa fottoquu labsuudhaaf qophaayaa jiraachuun isaa eega himamee booda waraanni makkalaakayaa Sabtii dheengaddaa gara magaalaa Jigjigaa seenuun dhaabbilee mootummaa naannichaa kan too\u2019atee ture tahuu gabaasni arganne ni ibsa."}, {"text_idx": "#000005", "text": "Haata\u2019u malee waraanni makkalaakaayaa magaalattii gad lakkisee kan baye yoo tahu, magaalaan Jigjigaa hanga guyyaa har\u2019aatti jeequmsa hamaa keessa jirti. Deeggartoonni Prezdaantichaa fi waraanni Liyyuu poolisii lubbuu fi qabeenya Saboota biroo irratti haleellaa raawwataa jiran. Hanga ammaatti lakkoofsi namoota du\u2019anii fi madaayanii hin beekamne. Baankii hujii gamtaa Oromiyaa damee Jigjigaa dabalatee qabeenyi lammiilee dhalattoota naannicha hin ta\u2019inii saamamaa kan jiru tahuun gabaasni arganne ni mul\u2019isa."}, {"text_idx": "#000006", "text": "Kanuma hordofuun Ministeerri Rayyaa ittisa biyyaa ibsa guyyaa kaleessaa baaseen, jeequmsaa fi hokkara naannoo Somaaletti umaame dhaabuf heera mootummaa irratti hundaayuun tarkaanfi barbaachisaa ta\u2019e ni fudhatama jedhe. Ministeerichi ibsa isaa kanaan Jeequmsi magaalaa Jigjigaa keessatti uumame gara magaalota naannichaa kanneen biro keessattis kan babal\u2019ate tahuu ibsuun:"}, {"text_idx": "#000007", "text": "\u201cHaala kanaan nageenyi hawaasa naannichaa rakkoo keessa gala waan jiruuf raayyan ittisaa hokkaraa fi jeequmsa umaame kan callisee ilaaluu waan hin qabneef nageenya naannoo tasgabeessuf karaa heera mootummaa eeggateen tarkaanfiin barbaachisaan kan fudhatamu ta\u2019uu cimsinee hubachiisna\u201djedhe."}, {"text_idx": "#000008", "text": "Ministeerrii dhimmoota Komunikeeshiinii mootummaa federaalaa Obboo Ahmad Shidee Waraanni Makkalaakaayaa fi poolisiin Federaalaa gara naannoo Somaalee seenee nageenyaa naannichaa akka too\u2019atu kan ajajame tahuu beeksise. Haaluma kanaan Waraanni Makkalaakayaa fi Poolisiin federaalaa guyyaa kaleessaa irraa kaasee gara naannichaa seenanii jiru. Prezdaantiin naannichaa Abdi Umar guyyaa kaleessaa taayitaa irraa kan buufame yoo tahu, har\u2019a waraana makkalaakayaatiin qabamee gara Finfinnee kan geeffame tahuu BBC\u2019n gabaase."}]